钦定古今图书集成/明伦汇编/宫闱典/第032卷 > 灵帝何皇后
## 钦定古今图书集成/明伦汇编/宫闱典/第032卷 > 灵帝何皇后

按《后汉书后纪》：“灵思何皇后，讳某，南阳宛人。家本屠
者，以选入掖庭，长七尺一寸。生皇子辩，养于史道人
家，号曰史侯。拜后为贵人，甚有宠幸，性彊忌，后宫莫
不震慑。光和三年，立为皇后。明年，追号后父真为车
骑将军舞阳宣德侯，因封后母兴为舞阳君。时王美
人任娠，畏后，乃服药欲除之，而胎安不动。又数梦负”
日而行。四年，生皇子协，后遂鸩杀美人。帝大怒，欲废
后，诸宦官固请得止。董太后自养协，号曰董侯。中平
六年，帝崩，皇子辩即位，尊后为皇太后。太后临朝。后
兄大将军进欲诛宦官，反为所害。舞阳君亦为乱兵
所杀。并州牧董卓被征，将兵入洛阳，陵虐朝廷，遂废
少帝为弘农王而立协，是为献帝。扶弘农王下殿，北
面称臣。太后鲠涕，群臣含悲，莫敢言。董卓又议，“太后
踧迫永乐宫，至令忧死，逆妇姑之礼。”乃迁于永安宫。
因进鸩，弑而崩，在位十年。董卓令帝出奉常亭举哀，
公卿皆白衣会，不成丧也。合葬文昭陵。初，太后新立，
当谒二祖庙，欲斋，辄有变故。如此者数，竟不克。时有
识之士心独怪之。后遂因何氏倾没汉祚焉。